
Camera Deputaţilor
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  15.09.2011

	Nr.
	  26/330




Către,
BIROUL PERMANENT AL
 CAMEREI DEPUTAŢILOR


Vă înaintăm, alăturat, raportul asupra propunerii legislative de modificare şi completare a Ordonanţei de urgenţă nr.97/2005 privind evidenţă, domiciliul, reşedinţă şi actele de identitate ale cetăţenilor români, aprobată de Legea nr.290/2005 cu modificările ulterioare, trimisă comisiei pentru examinare pe fond, cu adresa nr. Pl.x 440 din 20 iunie 2011.

PREŞEDINTE,

Sulfina BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC

R A P O R T      

asupra propunerii legislative de modificare şi completare a Ordonanţei de urgenţă nr.97/2005 privind evidenţă, domiciliul, reşedinţă şi actele de identitate ale cetăţenilor români, aprobată de Legea nr.290/2005 cu modificările ulterioare

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 440 din 20 iunie 2011, cu dezbaterea pe fond, în procedură obişnuită, a propunerii legislative de modificare şi completare a Ordonanţei de urgenţă nr.97/2005 privind evidenţă, domiciliul, reşedinţă şi actele de identitate ale cetăţenilor români, aprobată de Legea nr.290/2005 cu modificările ulterioare.


Potrivit prevederilor art. 75 alin.(1) din Constituţia României, republicată, şi ale art.92 alin.(9) pct.1, din Regulamentul Camerei Deputaţilor, republicat, Camera Deputaţilor este Cameră decizională.

Senatul a respins propunerea legislativă, în calitate de primă Cameră sesizată, în şedinţa din 14 iunie 2011.

Consiliul Legislativ, prin avizul nr.400 din 4.04.2011, a avizat favorabil, cu observaţii şi propuneri, propunerea legislativă.


Guvernul nu susţine adoptarea propunerii legislative (nr.1137/DPSG/13.05.2011).


Comisia juridică, de disciplină şi imunităţi a avizat favorabil propunerea legislativă (nr.31/678/21.06.2011).

Propunerea legislativă are ca obiect de reglementare completarea art.18 din Ordonanţa de urgenţă a Guvernului nr.97/2005 privind evidenţa, domiciliul, reşedinţa şi actele de identitate ale cetăţenilor români, aprobată cu modificări şi completări prin Legea nr.290/2005, cu modificările şi completările ulterioare, cu două noi alienate, alin.(4) şi (5), în sensul ca, în cazul în care intervine una dintre situaţiile prevăzute la art.18 alin.(1) lit.e) şi titularul actului de identitate a solicitat în termen legal eliberarea unei noi cărţi de identitate, acestuia să nu i se reţină actul de identitate încă valabil, decât în momentul în care i se înmânează noul act de identitate.


De asemenea, în cazul solicitării preschimbării actului de identitate deja expirat, se propune a se face o fotocopie, care să fie ştampilată şi datată de serviciul public comunitar de evidenţă a persoanelor, menţionându-se, totodată pe copie valabilitatea acesteia numai pe teritoriul României, pe o perioadă de 15 zile de la datare.

Propunerea legislativă a fost dezbătută în şedinţa comisiei din 13  septembrie 2011.

La dezbateri a participat, în calitate de invitat, conform prevederilor art.54 şi 55 din Regulamentul Camerei Deputaţilor, republicat, doamna Irina Alexe – şef al Departamentului pentru Relaţia cu Parlamentul din cadrul Ministerului Administraţiei şi Internelor.



La lucrările comisiei au fost prezenţi 29 deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi.

În urma examinării intervenţiei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, respingerea propunerii legislative de modificare şi completare a Ordonanţei de urgenţă nr.97/2005 privind evidenţă, domiciliul, reşedinţă şi actele de identitate ale cetăţenilor români, aprobată de Legea nr.290/2005 cu modificările ulterioare, din următoarele considerente:

· Ministerul Administraţiei şi Internelor a elaborat un proiect de Lege pentru modificarea şi completarea unor acte normative privind evidenţa persoanelor, actele de identitate ale cetăţenilor români, precum şi actele de rezidenţă ale cetăţenilor statelor membre ale Uniunii Europene şi Spaţiului Economic European rezidenţi în România, aflat la acest moment în procedura de avizare interministerială. 
· În acest proiect de act normativ se propune ca „actul de identitate valabil să rămână în posesia titularului până la data înmânării noului document”. Prin urmare, soluţia propusă de iniţiator pentru alin.(4) al art.18 a fost deja avută în vedere, astfel încât cetăţenii care deţin un act de identitate încă valabil să rămână în posesia acestuia până la data înmânării noului document;
· Referitor la textul propus pentru art.18 alin.(5) precizăm faptul că în situaţia solicitării preschimbării actului de identitate deja expirat, întrucât acesta nu mai este valabil, fotocopia actului de identitate nu are, fără îndoială, valabilitate.
În raport de obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	Sulfina BARBU
	Gheorghe CIOCAN


Consilier, Sofia CHELARU

